ΚΟΙΝΗ ΔΡΑΣΗ της 29ης Ιουνίου 1998 εγκριθείσα από το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση, για την καθιέρωση μηχανισμού συλλογικής αξιολόγησης της υιοθέτησης, της θέσης σε ισχύ και της ουσιαστικής εφαρμογής του κεκτημένου της Ευρωπαϊκής Ένωσης στον τομέα της δικαιοσύνης και των εσωτερικών υποθέσεων, από τις υποψήφιες χώρες (98/429/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Κ.3 παράγραφος 2 στοιχείο β),

τα συμπεράσματα του Ευρωπαϊκού Συμβουλίου της Κοπεγχάγης το 1993 και του Λουξεμβούργου το 1997,

τα συμπεράσματα της συνόδου του Συμβουλίου στις Βρυξέλλες στις 19 Μαρτίου 1998,

Εκτιμώντας:

ότι είναι σκόπιμο να καθιερωθεί μηχανισμός που θα δίνει σε εμπειρογνώμονες των κρατών μελών και της Επιτροπής τη δυνατότητα να αξιολογούν συλλογικά και εντός των πλαισίων του Συμβουλίου την υιοθέτηση, τη θέση σε ισχύ και την ουσιαστική εφαρμογή του κεκτημένου της Ευρωπαϊκής Ένωσης στον τομέα της δικαιοσύνης και των εσωτερικών υποθέσεων, από τις υποψήφιες χώρες 7

ότι οι αξιολογήσεις αυτές θα πρέπει να λαμβάνονται υπόψη από την Επιτροπή κατά την προσαρμογή των προτεραιοτήτων και των στόχων των εταιρικών σχέσεων προσχώρησης και εντός των καθιερωμένων μηχανισμών της Ευρωπαϊκής Ένωσης, στο πλαίσιο των μελλοντικών συζητήσεων για τη διεύρυνση,

ΕΝΕΚΡΙΝΕ ΤΗΝ ΑΚΟΛΟΥΘΗ ΚΟΙΝΗ ΔΡΑΣΗ:

Άρθρο 1

Σκοπός

1. Με την επιφύλαξη των αρμοδιοτήτων της Κοινότητας ή των θεσμοθετημένων μηχανισμών καθορισμού της θέσης των κρατών μελών κατά τις διαπραγματεύσεις προσχώρησης, καθιερώνεται, σύμφωνα με τις διατάξεις που ορίζονται κατωτέρω, μηχανισμός συλλογικής αξιολόγησης της υιοθέτησης, της θέσης σε ισχύ και της ουσιαστικής εφαρμογής του κεκτημένου της Ένωσης στον τομέα της δικαιοσύνης και των εσωτερικών υποθέσεων, από τα κράτη τα υποψήφια για προσχώρηση στην Ευρωπαϊκή Ένωση («υποψήφιες χώρες»).

2. Κάθε κράτος μέλος μεριμνά ώστε οι εθνικές του αρχές να συνεργάζονται πλήρως κατά την εφαρμογή του μηχανισμού συλλογικής αξιολόγησης που καθιερώνεται δυνάμει της παρούσας κοινής δράσης («ο μηχανισμός αξιολόγησης»).

Άρθρο 2

Ομάδα εμπειρογνωμόνων

1. Μια ομάδα εμπειρογνωμόνων, η οποία θα συγκροτηθεί σύμφωνα με τον εσωτερικό κανονισμό του Συμβουλίου και υπό την επίβλεψη της επιτροπής των μονίμων αντιπροσώπων των κρατών μελών (ΕΜΑ), θα αναλάβει την προετοιμασία και τη συνεχή ενημέρωση των συλλογικών αξιολογήσεων της κατάστασης στις υποψήφιες χώρες όσον αφορά την υιοθέτηση, τη θέση σε ισχύ και την ουσιαστική εφαρμογή του κεκτημένου της Ένωσης στον τομέα της δικαιοσύνης και των εσωτερικών υποθέσεων.

2. Ένα ή περισσότερα κράτη μέλη, συνεργαζόμενα στενά με την Επιτροπή, δύνανται να παράσχουν ειδική βοήθεια κατά την εκπόνηση και αναπροσαρμογή συνολικών εκθέσεων για μια συγκεκριμένη υποψήφια χώρα, οι οποίες και θα αποτελούν τη βάση των αξιολογήσεων της παραγράφου 1, λαμβάνοντας υπόψη τις πληροφορίες που παρέχονται δυνάμει του άρθρου 3.

3. Η ομάδα αποφεύγει την αλληλεπικάλυψη των εργασιών της με άλλες ήδη διεξαχθείσες εργασίες, καθώς και την αλληλεπικάλυψη με άλλες δραστηριότητες της Ένωσης στον τομέα αυτόν.

Άρθρο 3

Συλλογή πληροφοριών

1. Όλα τα στοιχεία τα σχετικά με την υιοθέτηση, τη θέση σε ισχύ και την ουσιαστική εφαρμογή του κεκτημένου της Ένωσης στον τομέα της δικαιοσύνης και των εσωτερικών υποθέσεων από τις υποψήφιες χώρες θα τίθενται από τα κράτη μέλη και την Επιτροπή στη διάθεση της ομάδας εμπειρογνωμόνων προκειμένου η ομάδα να μπορεί να προετοιμάζει και να διατηρεί συλλογικές αξιολογήσεις της κατάστασης σε κάθε υποψήφια χώρα, καθώς και μια εκτίμηση πιθανώς προβληματικών τομέων.

2. Οι αξιολογήσεις της παραγράφου 1 θα αντλούν σε πρώτη φάση από τα ακόλουθα στοιχεία:

- τις πληροφορίες που διαβιβάζουν μεμονωμένα και συλλογικά τα κράτη μέλη, βασιζόμενα στη δική τους άμεση εμπειρία από τη συνεργασία με τις υποψήφιες χώρες, καθώς και τις πληροφορίες που διατίθενται στα πλαίσια του Σένγκεν,

- τις ενδεχόμενες εκθέσεις των πρεσβειών των κρατών μελών και των αντιπροσωπειών της Επιτροπής στις υποψήφιες χώρες επί τη βάσει, εφόσον χρειάζεται, ερωτηματολογίου εκπονούμενου από την ομάδα εμπειρογνωμόνων,

- τις πληροφορίες που έχει στη διάθεσή της η Επιτροπή ως εκ του ρόλου της στην όλη διαδικασία προσχώρησης, συμπεριλαμβανομένων των εκθέσεων από αποστολές που πραγματοποιούνται στα πλαίσια του προγράμματος Phare,

- τις εκθέσεις του Συμβουλίου της Ευρώπης με θέμα την εφαρμογή των συμβάσεων και συστάσεων του Συμβουλίου της Ευρώπης ή οποιασδήποτε άλλης πηγής θεωρούμενης σχετικής με το περιεχόμενο του κεκτημένου.

3. Σε περίπτωση που θεωρείται ότι χρειάζονται περαιτέρω πληροφορίες, συγκροτούνται ad hoc ομάδες αντιπροσώπων και εμπειρογνωμόνων των κρατών μελών και της Επιτροπής για να πραγματοποιηθούν και άλλες αποστολές για συγκεκριμένα θέματα χωρίς να επιβαρυνθούν υπέρ το δέον οι υποψήφιες χώρες. Η απόφαση σχετικά με το εάν πρέπει να πραγματοποιηθούν αυτές οι αποστολές, καθώς και η σύνθεση, ο χρόνος και η εντολή τους, αποφασίζονται με ειδική πλειοψηφία από το Συμβούλιο κατόπιν συμβουλευτικής γνώμης της ομάδας εμπειρογνωμόνων, σε στενή συνεργασία με την Επιτροπή.

Άρθρο 4

Πρόοδος και αποτελέσματα του μηχανισμού αξιολόγησης

1. Η ομάδα εμπειρογνωμόνων θα αναφέρει στο Συμβούλιο, μέσω της ΕΜΑ και σε στενή συνεργασία με την επιτροπή που έχει συσταθεί δυνάμει του άρθρου Κ.4 της συνθήκης και με άλλα όργανα του Συμβουλίου που συμμετέχουν στη διαδικασία διεύρυνσης, την πρόοδο και τα αποτελέσματα των αξιολογήσεων. Επίσης, η ομάδα θα ενημερώνει και τα άλλα αρμόδια όργανα του Συμβουλίου σχετικά με τις εργασίες της.

2. Η Επιτροπή καλείται να λαμβάνει υπόψη τις συλλογικές αξιολογήσεις στις προτάσεις της για σημαντικές τροποποιήσεις των προτεραιοτήτων και στόχων των εταιρικών σχέσεων για την προσχώρηση, οι οποίες υποβάλλονται στο Συμβούλιο προς λήψη απόφασης σύμφωνα με το άρθρο 2 του κανονισμού (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων (1) ενόψει της προσχώρησης. Οι εν λόγω συλλογικές αξιολογήσεις λαμβάνονται ωσαύτως υπόψη εντός των καθιερωμένων μηχανισμών της Ευρωπαϊκής Ένωσης των συναφών με τις μελλοντικές συζητήσεις για τη διεύρυνση.

Άρθρο 5

Επανεξέταση του μηχανισμού αξιολόγησης

Το αργότερο ένα έτος μετά την έναρξη ισχύος της παρούσας κοινής δράσης, το Συμβούλιο εξετάζει τη λειτουργία και το πεδίο εφαρμογής του μηχανισμού αξιολόγησης και, εφόσον συντρέχει λόγος, του επιφέρει τροποποιήσεις.

Άρθρο 6

Έναρξη ισχύος

Η παρούσα κοινή δράση αρχίζει να ισχύει την ημέρα της δημοσίευσής της στην Επίσημη Εφημερίδα.

Άρθρο 7

Δημοσίευση

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 29 Ιουνίου 1998.

Για το Συμβούλιο

Ο Πρόεδρος

R. COOK

(1) ΕΕ L 85 της 20. 3. 1998, σ. 1.